कागत केर फूल (कविता)
हमर ई कविता मौलिक रूपसँ मैथिलीमे लिखित अछि । ई कविता तहिया लिखल गेल छल जहिया हम कॉलेज ऑफ आयुर्वेदमे (भारती विद्यापीठ, पूना) B. A. M. S. द्वितीय ओ तृतीय वर्षक (2nd & 3rd PROFESSIONAL YEAR) छात्र रही । ताहि समएमे महाविद्यालयक छात्र लोकनिमे EXTRA CO-CURRICULAR ACTIVITY केँ बढ़एबाक लेल "निर्मिती" नामक WALL MAGAZINE पर कविता आदि साहित्यिक कृति लगाओल जाइत छल जकर संयोजिका श्रीमति इण्दापुरकर मैडम (तत्कालीन लेक्चरर आ बादमे विभागाध्यक्ष - शारीर क्रिया विभाग) छलीह । हमहूँ मैथिली कविता लेल प्रस्ताव देल मुदा पाठक आन केओ नञि छलाह तेँ ओकर हिन्दी अनुवाद (स्वयं द्वारा अनुदित) देब स्वीकृत भेल । ताहि अनुदित रचना पर स्पष्ट उल्लेख रहैत छल कि मूल रचना "मैथिली" भाषामे अछि । प्रश्न उठि सकैत अछि कि मैथिली कविता मौलिक छल वा हिन्दी ? तेँ निर्मितीमे देल गेल रचनाक छायाप्रति सेहो संगहि देल जा रहल अछि ।
 हम छोड़ि चलल हुनिकर दुनिञा,
जनिकर दुनिञामे प्रीति ने छल ।
 छल द्वेष - लोभ - छल - कपट सगर,
नञि छल तँऽ केवल प्रीति ने छल । ।
 वन - उपवन आ फुलबाड़ी छल,
पर डाढ़ि कोनहु ने फूल एकहु ।
 जे किछु छल, सब किछु कागत केर,
नञि छल सुगन्धि वा गमक कोनहु । ।
 हम जनिका लेल रही पागल,
नञि हुनिका छल विश्वास हमर ।
 सब लऽग रहथि बस कहबा लए,
केओ अप्पन कहनिहार ने छल । ।
 गमक = सुगन्धि (मैथिलीमे; यथा - फूल गमकि रहल अछि)
महक = दुर्गन्धि (मैथिलीमे; यथा - आलू सड़ि कऽ महकि रहल अछि) = गन्ध (हिन्दीमे) (हिन्दीमे "महक" या "मेहक" शब्द दुहु प्रकारक गन्ध मतलब कि "सुगन्धि" ओ "दुर्गन्धि" केर लेल प्रयुक्त होइत अछि) ।
 (१) गन्ध केर स्वरूप अज्ञात भेला पर; यथा - ई कोन तरहक गन्ध/गन्धि/गन्ह अछि ?
 (२) प्रायः दुर्गन्धि केर अर्थमे; यथा - ई की गन्ध करै(त) छै अथवा ई की गन्हाइत छै ?
 (३) कोनहु आन विशेषण लगला पर अथवा परिस्थिति या भाव विशेषक अभिव्यक्तिक कारणेँ सुगन्धिक अर्थमे; यथा - महमह गन्ध, सुन्नर गन्ह, गुलाबक मादक गन्ध, रातुक रानीक गन्ध, मीठ गन्ध आदि ।
 मैथिली पाक्षिक इण्टरनेट पत्रिका "विदेह" केर 218म अंक (15 जनबरी 2017) (वर्ष 10, मास 109, अंक 218) केर "पद्य" स्तम्भमे प्रकाशित । 